હાલ ભારતમાં સ્ત્રીબીજ દાનની પ્રક્રિયામાં દિશાનિર્દેશ આપનાર સંસ્થા ઇન્ડિયન કાઉન્સિલ ફોર મેડિકલ રિસર્ચની ગાઇડલાઇન પ્રમાણે સ્ત્રીબીજ દાનની પ્રક્રિયા ગેરકાયદેસર નથી. છતાં બીજી તરફ સ્ત્રીબીજ દાન કરતી વખતે ઊભી થતી મેડિકલ સમસ્યાઓના કારણે ૮ ટકા મહિલાઓને મોતનો ખતરો રહે છે. સ્ત્રીબીજ દાન સહિત ઇનફર્ટિલિટીની તમામ સારવારને નિયંત્રિત કરવા માટે સંસ્થાએ વર્ષ ૨૦૦૫ તથા ૨૦૧૦માં તૈયાર કરેલા વિધેયક મુજબ ભારતમાં સ્ત્રીબીજ દાન કરવા માગતી ૧૮ વર્ષથી ઉપરની મહિલાઓએ તેની માતા કે પતિની રજા લેવાની જરૃર નથી. સામાન્ય રીતે એક મહિલાના શરીરમાં દર મહિને એકથી બે સ્ત્રીબીજ બનતાં હોય છે. જ્યારે દાતા મહિલાના શરીરમાં ઇન્જેક્શનો આપીને એકથી વધુ સ્ત્રીબીજ તૈયાર કરવામાં આવે છે. જેનો ઉપયોગ પછી એવી મહિલાઓને ગર્ભવતી બનાવવામાં થાય છે જેનું શરીર સ્ત્રીબીજ બનાવવા સક્ષમ નથી. ઇન્ડિયન કાઉન્સિલ ફોર મેડિકલ રિસર્ચના નિયમ મુજબ સ્ત્રીબીજ દાતાની ઉંમર ૨૩ વર્ષથી નીચે હોવી જોઈએ નહીં. છતાં અંદરખાને તેનાથી પણ નાની ઉંમરની છોકરીઓનાં સ્ત્રીબીજનો વેપલો થતો હોવાનું આધારભૂત સૂત્રો જણાવે છે. સામાન્ય રીતે તંદુરસ્ત, નિર્વ્યસની યુવતી ગર્ભાવસ્થા કે માસિક સિવાયના સમયમાં મહિનામાં બે વખત સ્ત્રીબીજ આપી શકે છે.